行次汝墳次韻惇夫天慶觀檜
作者：韓駒
朝代：宋

paragraphs: 紛紛物態逞，檜獨不自奇。
雨露長鶴骨，風霜痩龍皮。
要經摧暴力，豈顧合抱遲。
雖無艾納香，不著寄生枝。
結根已千丈，凛凛誰寒之。
其下羽客居，同睨歲月移。
君行叩玄關，豈但息馬疲。
高材笑小草，異質憐孤姿。
思古而嗟今，皇皇不磷緇。
微言怨不亂，似爲賤子施。